BGH พุ่งฉิวตามแรงเชียร์ซื้อ
BGH พุ่งฉิวตามแรงเชียร์ซื้อ ท่ามกลางมูลค่าการซื้อขายสูงสุดของวัน
15 ธ.ค. 2553

BGH พุ่งฉิวตามแรงเชียร์ซื้อ ท่ามกลางมูลค่าการซื้อขายสูงสุดของวัน 
หุ้นบริษัท กรุงเทพดุสิตเวชการ (BGH) เจ้าของโรงพยาบาลกรุงเทพ เปิดกระโดด ที่44 บาท และขึ้นไปสูงสุดถึง45 บาทก่อนย่อมาซื้อขายบริเวณ 43 บาท บวก3.75บาทหรือ 9.55% ท่ามกลางมูลค่าการซื้อขายสูงสุดของวัน ประมาณ 379 ล้านบาทหลังนักวิเคราะห์ต่างแนะนำให้ซื้อ  เพราะคาดกว่าแนวโน้มผลการดำเนินงานและมูลค่าหุ้นจะดีขึ้นมากเมื่อควบรวมกิจการกับโรงพยาบาลพญาไทและเปาโลเสร็จแล้ว 
ล่าสุด นักวิเคราะห์บริษัทหลักทรัพย์ธนชาตให้ “ซื้อ” และอยู่ในช่วงปรับประมาณการราคาเป้าหมายและกำไร หลังผู้บริหารเครือโรงพยาบาลกรุงเทพเปิดเผยว่าจะเข้าซื้อและรับโอนกิจการทั้งหมดของเฮทล์ เน็ตเวิร์ค ประกอบด้วยเครือโรงพยาบาลพญาไท และเครือโรงพยาบาลเปาโล เมโมเรียล ซึ่งจะใช้เงินจำนวนไม่เกิน  9.8 พันล้านบาท โดยวงเงินที่ใช้ในการชำระค่าซื้อกิจการส่วนใหญ่จะมาจากการออกหุ้นเพิ่มทุนเพื่อแลกหุ้น จำนวนไม่เกิน 230.87 ล้านหุ้น ราคาหุ้นละ 37.75 บาท คิดเป็นมูลค่ารวมไม่เกิน 8.72 พันล้านบาท ส่วนที่เหลือจะใช้เงินสดอีกประมาณ 680 ล้านบาท รวมถึงการรับโอนหนี้เงินกู้ยืม และดอกเบี้ยค้างจ่ายจากเฮทล์ เน็ตเวิร์ค ไม่เกิน 430 ล้านบาท ซึ่งสอดคล้องกับทางเทคนิคที่ประเมินว่าเป็นโอกาสในการซื้อเก็งกำไร เพราะราคามีแนวโน้มที่จะปรับขึ้นทดสอบจุดสูงสุดเดิม 41.50 บาท และมีโอกาสที่จะทำจุดสูงสุดใหม่ไปที่แนวต้าน 43.50 บาท
ขณะเดียวกันคณะกรรมการบริษัท  BGHได้อนุมัติจ่ายเงินปันผลเป็นเงินสดในอัตราหุ้นละ 0.80 บาท สำหรับงวดดำเนินงาน 1 ม.ค.-31 ธ.ค.2553 กำหนดจ่ายเงินปันผลในวันที่ 12 ม.ค.2554  โดยกำหนดจ่ายให้ผู้ถือหุ้นที่มีชื่อในทะเบียนวันที่  29 ธ.ค. 2553